ฟิวเจอร์เกมเมอร์

**ฟิวเจอร์เกมเมอร์** () เป็นนิตยสารรายเดือนเกี่ยวกับเกมคอมพิวเตอร์สัญชาติไทย เริ่มตีพิมพ์ใน พ.ศ. 2539 ในช่วงแรกมีเนื้อหาที่แปลมาจากนิตยสาร*[[พีซีเกมเมอร์]]*ของสหราชอาณาจักร โดยได้รับลิขสิทธิ์ถูกต้องตามกฎหมาย เนื้อหาของ *ฟิวเจอร์เกมเมอร์* ประกอบด้วยข่าว บทวิจารณ์ และในบางช่วงมีการแถมแผ่นซีดีตัวทดลองวีดีโอเกมภายในฉบับด้วย นิตยสารนี้ยุติการตีพิมพ์ลงในเดือนตุลาคม พ.ศ. 2559 โดยเปลี่ยนไปนำเสนอในรูปแบบเว็บไซต์ข่าวภายใต้ชื่อออนไลน์ สเตชั่นแทน

## หัวหน้ากองบรรณาธิการ
# มนต์ชัย ประภากมล (ปีที่ 1 ฉบับที่ 1 [กันยายน 2539] – ปีที่ 1 ฉบับที่ 4 [ธันวาคม 2539])
# พงศธร ทัตตะกิตติยา (ปีที่ 2 ฉบับที่ 1 [มกราคม 2540] – ปีที่ 9 ฉบับที่ 3 [พฤษภาคม 2547])
# มังกร ฟูพาณิชย์พฤกษ์ (ปีที่ 9 ฉบับที่ 4 (มิถุนายน 2547 – ปีที่ 10 ฉบับที่ 11 [มกราคม 2549])
# ชลนรา นิวาทวงษ์ (ปีที่ 10 ฉบับที่ 12 [กุมภาพันธ์ 2549] – ปีที่ 12 ฉบับที่ 6 [สิงหาคม 2550])
# บุญอุดม มุ่งเกษม  (ปีที่ 12 ฉบับที่ 7 [กันยายน 2550] – ฉบับที่ 171 [มกราคม 2554])
# ภุชชงค์ เกวียกกุทัณฑ์ (ฉบับที่ 172 [กุมภาพันธ์ 2554] – ฉบับที่ 240 [ตุลาคม 2559])

## เจ้าของ
# บริษัท ออโตเมชั่น อิเล็คทริค จำกัด  (กันยายน – ธันวาคม พ.ศ. 2539)
# บริษัท ฟิวเจอร์วิว จำกัด (มกราคม พ.ศ. 2540 – ธันวาคม พ.ศ. 2545)
# บริษัท ฟิวเจอร์เกมเมอร์ จำกัด (มกราคม พ.ศ. 2546 – กุมภาพันธ์ พ.ศ. 2553)
# บริษัท ทรู ดิจิตอล คอนเท้นท์ แอนด์ มีเดีย จำกัด (มีนาคม พ.ศ. 2553 – มิถุนายน พ.ศ. 2557)
# บริษัท ทรู ไอคอนเท้นท์ จำกัด (กรกฎาคม พ.ศ. 2557 – กุมภาพันธ์ พ.ศ. 2559)
# บริษัท ทรู มีเดีย โซลูชั่นส์ จำกัด (มีนาคม – ตุลาคม พ.ศ. 2559)  

## จุดเริ่มต้น
นิตยสาร *ฟิวเจอร์เกมเมอร์* วางจำหน่ายครั้งแรกเมื่อเดือนสิงหาคม พ.ศ. 2539 โดยนับฉบับเป็น "ปีที่ 1 ฉบับที่ 0" (Vol.1 No.0 Premier Edition) จัดพิมพ์เป็นภาษาอังกฤษทั้งเล่ม มีลักษณะเป็นการยกเนื้อหามาจากนิตยสาร*[[พีซีเกมเมอร์]]*มาโดยตรง อย่างไรก็ตาม นิตยสารฉบับนี้ไม่ได้ถูกนับเป็นฉบับปฐมฤกษ์อย่างเป็นทางการ ต่อมาในเดือนกันยายน พ.ศ. 2539 จึงมีการตีพิมพ์นิตยสารปีที่ 1 เล่มที่ 1 ซึ่งมีเนื้อหาเป็นภาษาไทย ซึ่งนับเป็นฉบับปฐมฤกษ์ของนิตยสารนี้

## พัฒนาการ
### เนื้อหา
ในช่วงแรก (ปีที่ 1 – ปีที่ 12) มีเนื้อหาเป็นการแปลจากนิตยสาร*[[พีซีเกมเมอร์]]*ของสหราชอาณาจักร โดยตรง ประกอบด้วยข่าว บทความพิเศษ และบทวิจารณ์วีดีโอเกม ฉบับหลังจากนั้นมีลักษณะเป็นบทความแปลผสมกับเนื้อหาที่จัดทำขึ้นเองโดยกองบรรณาธิการไทย ซึ่งเป็นรูปแบบที่ใช้มาจนถึงฉบับที่ 148 (กุมภาพันธ์ 2552) ตั้งแต่ฉบับที่ 149 เป็นต้นไป เนื้อหาทั้งหมดได้รับการจัดทำโดยกองบรรณาธิการของนิตยสารเอง

### รูปแบบการจัดพิมพ์
#### รูปเล่ม
# ปีที่ 1 – ปีที่ 2: ขนาด 8 × 10¾ นิ้ว พิมพ์สีทั้งเล่ม ใช้กระดาษมัน จนถึงปีที่ 2 ฉบับที่ 7 (กรกฎาคม 2540) จากนั้นเปลี่ยนเป็นกระดาษธรรมดาเพื่อลดต้นทุนในช่วงวิกฤตเศรษฐกิจ
# ปีที่ 3: ปรับชื่อเป็น Future Gamer Pro Edition พร้อมทั้งลดราคาจำหน่าย ขนาดเปลี่ยนเป็น 8½ × 11½ นิ้ว ไม่พิมพ์สีทั้งเล่ม และเนื้อหาบางลง
# ปีที่ 4: เปลี่ยนโฉมเป็น Future Gamer Power Up พร้อมขึ้นข้อความ "นิตยสารเกมพีซีที่ขายดีที่สุดในประเทศไทย"
# ปีที่ 5 เป็นต้นไป: เพิ่มคำว่า PC Gamer Thai Edition บนปก (จนถึงฉบับ 148) และนำคำว่า Power Up ออกไป รูปแบบนี้คงอยู่ยาวนานจนถึงฉบับที่ 170 (ธันวาคม 2553)
# ฉบับที่ 171 (มกราคม 2554): เปลี่ยนโลโก้ใหม่ และลดขนาดเป็น 8 × 10¾ นิ้ว
# ฉบับที่ 196 (กุมภาพันธ์ 2556): ปรับขนาดกลับเป็น 8½ × 11½ นิ้ว พิมพ์สีทั้งเล่ม ใช้ถึงฉบับสุดท้าย

#### การแถมแผ่นซีดีและดีวีดี
* ช่วงแรกแถมเฉพาะแผ่นซีดี
* เริ่มแถมดีวีดี ตั้งแต่ปีที่ 9 ฉบับที่ 1  (มีนาคม 2547)
* ปรับอัตราราคานิตยสารแบบแถมดีวีดีเป็นฉบับละ 100 บาทต่อฉบับ ตั้งแต่ปีที่ 10 ฉบับที่ 9 (พฤศจิกายน 2548)
* ยกเลิกแถมดีวีดีอย่างถาวรในฉบับที่ 188 (มิถุนายน 2555)

### การเปลี่ยนแปลงระบบการนับฉบับ
* ปีที่ 1 – ปีที่ 12 ฉบับที่ 10 (ธันวาคม 2550): ใช้ระบบ ปี.../ฉบับ... (Vol./No.)
* ตั้งแต่มกราคม พ.ศ. 2551 เป็นต้นไป: เปลี่ยนมานับเพียงฉบับ (Issue) เพียงอย่างเดียว จนถึงการปิดตัวใน พ.ศ. 2559

### การวางจำหน่ายล่าช้า
นิตยสาร  *ฟิวเจอร์เกมเมอร์* เคยวางจำหน่ายล่าช้า 2 ครั้ง
* ครั้งที่ 1 ปีที่ 2 ฉบับที่ 10 กำหนดวางจำหน่ายในเดือนตุลาคม พ.ศ. 2540 แต่จัดจำหน่ายจริงในเดือนพฤศจิกายน
* ครั้งที่ 2 ปีที่ 3 ฉบับที่ 2 กำหนดวางจำหน่ายเดือนมีนาคม พ.ศ. 2541 แต่จำหน่ายจริงในเดือนเมษายน

จากเหตุการณ์ดังกล่าว ทำให้ฉบับที่ 1 ของนิตยสารนี้ถูกจัดให้ออกตรงกับเดือนมีนาคมของทุกปี นับตั้งแต่ปีที่ 4 เป็นต้นไป 

## การปิดตัว
นิตยสาร *ฟิวเจอร์เกมเมอร์* ยุติการตีพิมพ์ในเดือนตุลาคม พ.ศ. 2559 โดยมีนิตยสารฉบับที่ 240 เป็นฉบับสุดท้าย 

### ปฏิกิริยา
การปิดตัวของนิตยสาร *ฟิวเจอร์เกมเมอร์* ถูกมองว่าเป็นผลมาจากการเปลี่ยนฉับพลันทางดิจิทัล (Digital disruption) ทั้งนี้ เศรษฐศิลป์ พูนบําเพ็ญ บรรณาธิการของเว็บไซต์เกมมิงโดส ยังได้ให้ความเห็นว่าเป็นเพราะเนื้อหาในช่วงหลังของนิตยสารมีลักษณะที่ "ไม่ได้น่าปลาบปลื้มเท่าใดนัก" และยังวิจารณ์อีกว่า "การต่อสู้เพื่อให้นิตยสารเล่มนี้ดำรงอยู่ก็แทบไม่ต่างอะไรกับการเอาไม้จิ้มฟันขึ้นไปฆ่าบอสระดับสูง"

## อ้างอิง

## แหล่งข้อมูลอื่น
* 
* 
* 

หมวดหมู่:นิตยสารรายเดือน
หมวดหมู่:นิตยสารวิดีโอเกม